钦定古今图书集成/明伦汇编/官常典/第650卷 > 甘汝迁
## 钦定古今图书集成/明伦汇编/官常典/第650卷 > 甘汝迁

按《广东通志》：“汝迁，广西富川人。万历十九年，以选贡
知三水县。俭朴慈爱，尝单骑行县，讲读《六箴》，躬亲解
说，延见父老，教育子弟，人亲之若父母。岁旱，为文祷
神，三日不雨，自系以祷，须臾滂沱四遍，圜土灾疫，必
躬禳之。胥江盗麦孔阳等，昼为渔人，夜则群系樯桅，
操之若飞，往来劫掠杀人，沉之深潭，人无知者。汝迁”
廉得其情，亲往诘之，召善没者捞骨为证。会潭深，辄
不可得，乃焚香告天，朱书没者之臂曰：“取骨伸冤。”遂
跃入，尽捞而出，盗始伏辜。每诣郡，他邑狱难决者，上
官悉以委讯。有业箕者，佣于人家，箕断，自刺其肠而
死，诬人杀之，数年不决。汝迁一谳，即白其诬，合郡叹
服。其为政精诚明敏，多类此也。